2015 թվականի դեկտեմբերի 6-ին Հայաստանի Հանրապետությունում տեղի ունեցավ Սահմանադրության փոփոխությունների հանրաքվե: Հանրաքվեն պաշտոնապես դիտարկել են 6 միջազգային կազմակերպություններ և 18 տեղական հասարակական կազմակերպություններ:

Նորվեգական հելսինկյան կոմիտեի և Ժողովրդավարական ընտրությունների եվրոպական պլատֆորմի(European Platform for Democratic Elections) ներկայացուցիչ Լենե Վեթելանդը հանրաքվեից հետո տրված ասուլիսում հայտարարել է, որ ընտրախախտումներով և հանցագործությունների մեծ թվով, ընտրողների ահաբեկումները, լցոնումներով պայմանավորված այս հանրաքվեի արդյունքները չեն արտացոլում հասարակության ազատ կամքը և չպետք է համարվեն լեգիտիմ: Եվրոպայի խորհրդի խորհրդարանական վեհաժողովի(ԵԽԽՎ) միջկուսակցական պատվիրակությունը դեկտեմբերի 7-ին հանդես է եկել հայտարարությամբ, որում նշելով մի շարք բացթողումներ և թերացումներ, անօրինական է անվանել Հայաստանի սահմանադրական հանրաքվեն: Փաստաթղթում նշված է եղել. «ԵԽԽՎ առաքելությունը փաստում է, որ սահմանադրության գլխավոր փոփոխությունը` անցումը խորհրդարանական իշխանավարմանը, բազմաթիվ քաղաքացիների կողմից ընկալվել է որպես գործող նախագահի` իշխանության ղեկին մնալու մտադրություն»։ ԱՊՀ դիտորդական առաքելությունը, ինչպես նախորդ տարիներին Հայաստանում կայացած ընտրություններից, այնպես էլ այս հանրաքվեից հետո, դրական է գնահատել ընտրական գործընթացը և համարել այն առաջընթաց: Հարկ է նշել, որ Հայաստանի սահմանադրական բարեփոխումների հանրաքվեն ընթացել է՝ առանց ԵԱՀԿ Ժողովրդավարական հաստատությունների և մարդու իրավունքների գրասենյակի մոնիտորինգի:  ԵԱՀԿ երևանյան գրասենյակի ղեկավար, դեսպան Անդրեյ Սորոկինը մեկնաբանել է, որ հինգ փորձագետներից կազմված թիմը կտա փորձագիտական գնահատական, սակայն հանրաքվեի մոնիտորինգ չի իրականացնի:

 «Հելսինկյան ասոցիացիա» իրավապաշտպան հասարակական կազմակերպությունը իրականացրել է դիտորդական առաքելություն Սահմանադրական փոփոխությունների վերաբերյալ հանրաքվեի ընթացքում և արձանագրել է էական խախտումներ, որոնց բացակայությունը կարող էր ազդել հանրաքվեի արդյունքների վրա.

1. Մի շարք վայրերից հանված չեն եղել "ասա ԱՅՈ" քարոզչական պաստառները,[[1]](#footnote-1) մինչդեռ ՀՀ Ընտրական Օրենսգրքի 18-րդ հոդվածի 1-ին կետում սահմանվում է, որ քվեարկության և դրան նախորդող օրը քարոզչությունն արգելվում է:
2. Արձանագրվել են այլ անձի փոխարեն քվեարկության դեպքեր
3. Լրացուցիչ ցուցակով մեծ քանակությամբ մարդիկ են մասնակցել ընտրության, ովքեր գրանցված են եղել մարզերում, Երևանում մասնակցելու պատճառը չեն կարողացել նշել կամ սխալ են նշել, թերթիկը ստացել են մինչ քվեարկության մտնելը տեղամասի դիմաց կանգնած թաղային հեղինակություններից
4. Արհեստական խոչընդոտներ են ստեղծվել լրագրողների աշխատանքում, ճնշումներ և սպառնալիքներ լրագրողների նկատմամբ, տեսանկարահանող սարքերի խլում
5. Հիմնականում խախտումները գրանցամատյանում ընդհանրապես չեն գրանցվել
6. Ոստիկանները համապատասխան միջոցներ չեն ձեռնարկել օրինախախտ անձանց գործողությունները կասեցնելու կամ հանգամանքները պարզելու ուղղությամբ
7. Անձինք ներկայացել են ընտրության և հայտնաբերել, որ իրենց փոխարեն արդեն քվեարկված է
8. Տեղամասերի դիմաց թաղային հեղինակությունների կուտակումներ են նկատվել, օրվա ընթացքում նրանց անընդհատ ելումուտ տեղամասեր
9. Հանձնաժողովի անդամների մոտ բեյջերի բացակայություն է արձանագրվել
10. Հանձնաժողովի նախագահներից շատերը ագրեսիվ պահվածք են դրսևորել, լրագրողների հասցեին հնչեցրել են հայհոյանքներ, խոչընդոտել են խախտումը գրանցելու փորձերը
11. Մարդիկ չեն կարողացել իրացնել իրենց՝ հանրաքվեին մասնակցելու իրավունքը, քանի որ իրենց անվան դիմաց արդեն ստորագրած են եղել
12. Բաց քվեարկության դեպք է արձանագրվել
13. Հաշվառում ունեցող անձինք քվեարկել են 9-րդ ձևով, որը նախատեսված է հաշվառում չունեցող անձանց համար

Ներկայացնենք դեպքերն առավել մանրամասն.

*Թիվ 3/21 տեղամասում դիտորդները արձանագրել են այն փաստը, որ քաղաքացի Ծովակ Ոսկանյանը ներկայացել է քվեարկության և  տեսել, որ իր փոխարեն արդեն ընտրել են, կազմվել է արձանագրություն, սակայն վերջինս այդպես էլ չի քվեարկել:*

*Նույնը տեղի է ունեցել նաև թիվ 5/21 ընտրատեղամասում. 3 քաղաքացի ներկայացել են քվեարկության և հայտնաբերել, որ իրենց փոխարեն արդեն քվեարկված է 9-րդ, ձևով:[[2]](#footnote-2) Խնդրի շուրջ վեճ է առաջացել, տեղամասի նախագահ Թոռնիկ Վարդանյանի և հանձաժողովի անդամներից մեկի միջև,[[3]](#footnote-3) որի ընթացքում հանձնաժողովի նախագահը գրանցամատյանը նետել է հատակին և թույլ չի տվել գրանցել միջադեպը:[[4]](#footnote-4)*

*3/29 տեղամասի հանձնաժողովի ՀՀԿ-ական նախագահ Դավիթ Հարությունյանը հանրաքվեյի ավարտից հետո, դեկտեմբերի 9-ին facebook սոցիալական ցանցի միջոցով շարունակել է սպառնալ և ահաբեկել տեղամասում դիտորդություն իրականացնող Անի Ասատրյանին: Նույն տեղամասում նկարահանում իրականացնելու ընթացքում Դավիթ Հարությունյանը միջնամատ է ցույց տվել, իսկ երեկոյան ժամը 21:00-ին Ասատրյանը ֆիքսել է, որ քվեախցիկը տեղամասում չէ:*

*Թիվ 4/1 տեղամասում eTV թղթակիցը նկատել է բախում հանձնաժողովի նախագահի և ոստիկանի միջև, մինչ կմոտենար պարզելու բախման պատճառը, իրավիճակը հարթվել է:*

*Թիվ 4/6 տեղամասում ընտրողն առանց քվեախցիկ մտնելու հանձնաժողովի նախագահ Արմինե Սաղաթելյանի ներկայությամբ է ընտրել` խախտելով ՀՀ Ընտրական Օրենսգրքի քվեարկության գաղտնիության վերաբերյալ 5-րդ հոդվածը: Տեղամասում խախտումները չեն արձանագրվել գրանցամատյանում: Այս տեղամասում եղել է մեկը մյուսի փոխարեն ընտրելու դեպք, որից հետո հանձնաժողովի անդամները սահմանափակվել են ընտրողների ցուցակում սլաք դնելով: Խախտումը գրանցամատյանում չի գրանցվել:*

*Թիվ 4/13 տեղամասում 13:00-ի սահմաններում գրանցվել են կուտակումներ, ինչպես նաև 31, 8,4 համարի երթուղայինները մարդկանց են բերել ընտրատարածք, թաղային հեղինակությունները վերահսկել են շարժը:[[5]](#footnote-5)*

*Հելսինկյան Ասոցիացիան ահազանգ է ստացել, որ թիվ 4/16 տեղամասից բերման են ենթարկել ՀԱԿ վստահված անձ Տիգրան Բաղդասարյանին: Որպես պատճառ ոստիկանները նշել են հանձնաժողովի նախագահի բողոքը: Բաղդասարյանը տեղեկացրել է, որ նախագահը բողոքում է, որովհետև ինքը խախտումնր է արձանագրում և բարձրաձայնում: Համբարձումյանին տեղափոխել են ոստիկանական բաժին:*

*Թիվ 4/17 տեղամասում մի կին ներկայացել է ընտրության և հայտնաբարել, որ իր ամուսնու(Գրիգորյան Ասլան Շմավոնի) փոխարեն քվեարկել են, նշել է, որ իր ամուսինը չէր կարող մասնակցել հանրաքվեին: Դեպքը գրանցամատյանում չի գրանցվել: Նույն տեղամասում մի կին հայտարարել է, որ իր տղաները Հայաստանում չեն, նրանց փոխարեն քվեարկված է: Կնոջ հեռանալուց հետո 2 երիտասարդ ներկայացել են, վստահեցրել, որ իրենք Հայաստանում են և չգիտեն, թե ինչու է իրենց մայրն այդպես ասել: Նույն տեղամասում ուրիշի փոխարեն քվեարկության դեպքը ևս սլաքով ընտրողների ցուցակում են նշել:*

*Թիվ 4/20 տեղամասում 7 քաղաքացու անուն չի եղել ընտրացուցակում, նրանց տեղեկացրել են, որ պետք է դիմում ներկայացնեն ոստիկանություն, նրանք նշել են, որ չեն ցանկանում գնալ ոստիկանություն և հեռացել են առանց քվեարկելու: Օրվա ավարտին Հելսինկյան Ասոցիացիայի դիտորդին է զանգահարել Ալիտա Սարդարյանը և տեղեկացրել, որ նույն տեղամասում հաշվարկից հետո, երբ քվեաթեթիկները եղել են հետևյալ համամասնությամբ՝ Այո-161, Ոչ-435, անվավեր-24, հանձնաժողովի նախագահ Նիկոլայ Մոսինյանը դուրս է եկել, հանդիպել Արաբկիրի փոխոստիկանապետին և վերջինիս տեղակալին, ապա ծեծված վերադարձել տեղամաս: Հանձնաժողովի անդամները պահանջել են ստորագրել արձանագրությունը, Մոսինյանը հրաժարվել է, որից հետո կազմել է նոր արձանագրություն Այո-935, Ոչ-161 համամասնությամբ և պահանջել հանձնաժողովի անդամներից ստորագրել այն: Հանձնաժողովի անդամ Ալիտա Սարդարյանը խլել է այդ արձանագրությունը և հեռացել տեղամասից, որից հետո հանձնաժողովի նախագահը վազել է իր ետևից, խեղդելով վերցրել է արձանաձրությունը և պատռել: Ալիտա Սարդարյանը և ՀԱԿ վստահված անձ Անի Թովմասյանը հետևել են նախագահին, փորձելով թույլ չտալ, որպեսզի նա հեռանա քվեատուփը ձեռքին, սակայն նրանց ճանարարհը կտրել է ոստիկանական մեքենան. Սարդարյանը և Թովմասյանը պարկել են մեքենայի դիմաց, ոստիկանները քաշքշել են կականց, սակայն քվեատուփն այդուամենայնիվ հաջողվել է տանել:*

*Թիվ 6/2 տեղամասում 2 անձինք նախ ներկայացան որպես դիտորդ, ապա որպես ՀԱԿ վստահված անձինք, չնայած, որ միևնույն տեղամասում մեկ կուսակցությունից մեկից ավելի անձ չպետք է գտնվի: Ընդ որում ընտրական գործընթացն արդեն մոտենում էր ավարտին, նրանք զրուցում էին միմյանց հետ և տեղյակ չէին, որ մյուսը նույն կուսակցության ներկայացուցիչ է: Ընդդիմության ներկայացուցիչները նման դեպքերը մեկնաբանել են, որ այդ մարդիկ ոչ մի կապ չունեն իրենց հետ:*

*Թիվ 8/27 ընտրատեղամասում հանձնաժողովի որոշ անդամներ չեն կրել բեյջեր, հանձնաժողովի նախագահի բեյջը գտնվել է շապիկի տակ: Ստեփանյան Ռուբենը ընտրել է ոչ իր անձնագրով և ոչ իր փոխարեն: Հանձնաժողովի անդամներից մեկը նշել է, որ ճանաչում է նրան, հոր անձնագրով և հոր փոխարեն է քվեարկել, հայրը քիչ առաջ է եկել ընտրության: Խնդրին լուծում են տվել ընտրողների ցուցակում սլաք դնելով: Դեպքը գրանցամատյանում չի գրանցվել: Նույն տեղամասում հաշվարկի ընթացքում հանձնաժողովի անդամները eTV թղթակիցների ներկայությամբ երիտասարդ աղջկա ձեռքից վերցրել և պակասեցրել են ՈՉ-ի օգտին քվեաթերթիկները և ավելացրել ԱՅՈ-ի օգտին քվեաթերթիկները:[[6]](#footnote-6) Նույն տեղամասում հանձնաժողովի նախագահը բազմիցս հայհոյանքներ է հնչեցրել eTV թղթակցի հասցեին, իսկ ոստիկանները ողջ օրվա ընթացքում ոչ մի գործողություն չեն ձեռնարկել օրինախախտներին պատժելու ուղղությամբ:[[7]](#footnote-7)*

*Թիվ 9/15, 9/16 տեղամասերում դիտորդ Վարդգես Գասպարին տեղեկացրեց, որ մարզերում գրանցված մեծ քանակությամբ անձինք են գալիս ընտրության լրացուցիչ ցուցակներով: Երբ վերջիններիցս փորձում է տեղեկանալ, թե Երևանում որտեղ են բնակվում, չեն կարողանում պատասխանել հարցին, ինչը վկայում է այն մասին, որ նրանք չեն բնակվում Երևանում: Գասպարին նշեց նաև, որ նրանց քվեարկության բերողները հենց տեղամասի դիմաց էլ տալիս են քվեարկության համար անհրաժեշտ 9-րդ ձևը:*

*Թիվ 10/18 տեղամասում հանձաժողովի անդամը լրացուցիչ ցուցակով ընտրողից պահանջել է ցույց տալ անձնագիրը, վերջինս վրդովվել է՝ թե «հերիք չի եկել եմ ընտրության, մի հատ էլ անձնագիր եք պահանջում…», ճմրթել է քվեաթերթիկը և հեռացել. նրա հետ հեռացել է նաև այդ պահին իրենց հերթին սպասող լրացուցիչ ցուցակով քվեարկող անձանց մի խումբ: Նշենք, որ այս տեղամասում լրացուցիչ ցուցակում ընդգրկված է եղել 232 անձ(նախորդ ընտրություններին այդ թիվը եղել է 30), մատյանում գրանցված է եղել 199 անձ, որոնցից 2-ը չեն ընտրել, քանի որ հանձնաժողովի անդամը նկատել է նրանց անձնագրերի բացակայությունը: Հանձաժողովի անդամը նկատել է նաև, որ մարզերում գրանցված անձինք, որոնք իբրև թե այդ պահին Երևանում էին բնակվում, գալիս էին ընտրության խմբերով և յուրաքանչյուրը իր մարզի բնակիչների հետ, չէին կարողանում պատասխանել այն հարցին, թե որ անձնագրային բաժնից են վերցրել իրենց անձնագրերը: Լրացուցիչ ցուցակով քվեարկելու իրավունք տվող թերթիկը մարդիկ ստանում էին այս տեսամասի դիմաց, կամ դպրոցի 2-րդ հարկում թաղային հեղինակություններից: Հանձնաժողովի անդամը նշում է նաև, որ եթե տեղերի բաշխումը կատարվում է վիճակահանությամբ, ապա լրացուցիչ ցուցակով քվերակողների մատյանի մոտ գտնվող անձի ով լինելը օրենքով չի կարգավորվում և տվյալ դեպքում լրացուցիչ ցուցակը կարգավորել է քարտուղարը, ով առանց անձնագրերի անձանց էր գրանցել մատյանում:*

*Թիվ 28/31 տեղամասում առանց ծրարի քվեարկության թերթիկը տվել են մեծահասակ քվեարկողին(ով ուներ տեսողության և խոսելու խնդիրներ), երբ վերջինս գնացել է ընտրելու, ծաղրել են, երբ քվեարկելուց հետո քվեաթերթիկը ցանկացել է գցել քվեատուփի մեջ, բղավել են՝ սպասի-սպասի, ուր ես առանց ծրարի գցում:*

Ընտրախախտումների վերաբերյալ բազմաթիվ հրապարակումներ և տեսանյութեր են եղել նաև մամուլում.

*Թիվ 5/1 տեղամասում «Ժառանգություն» կուսակցության վարչության անդամ Հրայր Մանուկյանից խլել են հեռախոսը և ծեծի ենթարկել, երբ վերջինս նկատել է, որ «Ոչ» քվեարկած թերթիկների մի մասը գնտնվում է «Այո»-ի տրցակում: Մանուկյանի խոսքերով՝ իր վրա հարձակվել են «Դավիթաշեն գյուղի գյուղապետը, հանձնաժողովի անդամներից, ՀՀԿ-ից մեկը և ինչ-որ 5 ջահելներ»: Տեղամասում հանձնաժողովի նախագահից բացի, քվեաթերթիկները քվեատուփից հանելուն մասնակցել է նաև ՀՀԿ վստահված անձը, մինչդեռ դա օրենքով արգելվում է: Երբ ծեծված վիճակում, քթից արնահոսելով Մանուկյանը մոտեցել է ոստիկաններին, վերջիններս ասել են, որ հանձաժաղովի նախագահը պետք է իրենց ինչ-որ բան ասի, որ անեն: Ապա «դու մեր ախպերն ես» խոսքերով Մանուկյանին են մոտեցել 2 երիտասարդ և գումար առաջարկել: Գիտակցելով, որ ընտրատեղամասից դուրս չի գալու այնքան ժամանակ մինչև չստորագրի, Մանուկյանը ստորագրել է պարկի վրա այն բանից հետո, երբ Ոչ-ի տրցակից 200 քվեաթերթիկ տեղափոխել են Այո-ի տրցակի մեջ, ապա փակել պարկը: Մանուկյանը տուն վերադառնալուց հետո զանգահարել է ոստիկանություն:[[8]](#footnote-8)*

*Արաբկիրի շրջանի Այո-ի շտաբերից մեկի դիմաց խոչընդոտվել է «Ազատություն» ռադիոկայանի լրագրողի աշխատանքը: Երբ լրագրողը մոտեցել է շտաբի դիմաց կանգնած ցուցակներով տղամարդկանց և անձնագրերով նրանց մոտեցող, ապա դեպի շտաբ ուղևորվող անձանց, նրանից նախ պահանջել են չնկարահանել, ապա փորձել են ձեռքից խլել տեսախցիկն ու հիշողության քարտը, ապա շտաբից դուրս գալով լրագրողին է մոտեցել մի կին, հարձակվել նրա վրա, վիրավորել և պահանջել լքել տարածքը: Լրագրողի հարցին, թե ինչու՞ են մարդիկ անձնագրերով մոտենում ցուցակով անձանց, ապա մտնում շտաբ և պնդմանը, որ իրենք ահազանգ են ստացել, որ շտաբում գումար են բաժանում, շտաբի ներկայացուցիչը պատասխանում է, որ մարդկանց սնունդ են բաժանում: Լրագրողը հերթապահելով շտաբի դիմաց այդպես էլ չի գտել մեկին, ով սնունդով դուրս կգար շտաբից:[[9]](#footnote-9)*

*ԿԸՀ նախագահ Տիգրան Մուկուչյանը հանրաքվեի ավարտից հետո տրված ասուլիսում հայտարարել էր, որ ԿԸՀ-ն 3 բողոք է ստացել, որոնցից 2-ը չեն համապատասխանել իրականությանը: Մինչդեռ «Քաղաքացի դիտորդ» նախաձեռնությունը հայտարարություն էր տարածել, որ իրականում դեպքը տեղի է ունեցել հետևյալ կերպ. նախաձեռնությունը հաղորդում է ստացել Asparez.am լրատվական կայքի ներկայացուցիչ Մելինե Ավագյանից և «Իրավունքի Եվրոպա միավորում» ՀԿ-ի ներկայացուցիչ Անի Գևորգյանից, որի համաձայն՝ թիվ 19/15 տեղամասային հանձնաժողովի անդամներն արգելում են իրենց արդյունավետորեն դիտարկել ընտրողների ստորագրած ցուցակները, մասնավորապես` արգելվում է ծանոթանալ ընտրողների ցուցակներին և նշումներ կատարել դրանց վերաբերյալ իրենց մոտ եղած թղթում:*  *Նախաձեռնության փաստաբանը, լիազորված լինելով Մելինե Ավագյանի կողմից, վերջինիս անունից դիմում է ներկայացրել ԿԸՀ՝ պահանջելով վերացնել վերոնշյալ խախտումը: Տիգրան Մուկուչյանը անձամբ զանգահարել է ԶԼՄ ներկայացուցիչներին և, օգտվելով վերջիններիս անփորձությունից, ճնշում գործադրել՝ տալով նրանց ապատեղեկատվություն, մոլորության մեջ գցել նրանց, մասնավորապես, հայտնելով իրեն հասցեագրված դիմումի բովանդակության հետ կապ չունեցող տեղեկություններ այն մասին, որ իրենց նեղում են և ճնշում` այդպիսով ստիպելով հրաժարվել դիմումներից:[[10]](#footnote-10)*

Ամփոփելով զեկույցը Հելսինկյան Ասոցիացիան 2015 թվականի դեկտեմբերի 6-ին կայացած հանրաքվեն համարում է ճնշումներով, ահաբեկումներով, ֆիզիկական բռնություններով, ոստիկանական անգործությամբ, ընտրակեղծիքներով, արդյունքների աղավաղմամբ, օրինախախտումներով և հանցագործություններով ուղեկցված հանրաքվե և գնահատում այն որպես ոչ լեգիտիմ:

1. <https://www.youtube.com/watch?v=mMkki_BFAp0>

 [↑](#footnote-ref-1)
2. <https://www.youtube.com/watch?v=Zj2o2OKhjkM> [↑](#footnote-ref-2)
3. <https://www.youtube.com/watch?v=kcs_U22OquU> [↑](#footnote-ref-3)
4. <https://www.youtube.com/watch?v=DLw85wf5zpo> [↑](#footnote-ref-4)
5. <https://www.youtube.com/watch?v=a97aVDts2lU> [↑](#footnote-ref-5)
6. <https://www.youtube.com/watch?v=fFa2fjXQsKM> [↑](#footnote-ref-6)
7. [http://humanrightstv.am/index.php/arm/%D5%AB%D6%80%D5%A1%D5%BE%D5%B8%D6%82%D5%B6%D6%84%D5%B6%D5%A5%D6%80/home/%D5%BE%D5%A5%D6%80%D5%BB%D5%AB%D5%B6-%D5%BF%D5%A5%D5%BD%D5%A1%D5%B6%D5%B5%D5%B8%D6%82%D5%A9%D5%A5%D6%80%D5%A8/763-recorded-live-from-armenia,-ararat,-argavand-on-my-iphone-on-06-12-15-at-14-17-gmt-4](http://humanrightstv.am/index.php/arm/%D5%AB%D6%80%D5%A1%D5%BE%D5%B8%D6%82%D5%B6%D6%84%D5%B6%D5%A5%D6%80/home/%D5%BE%D5%A5%D6%80%D5%BB%D5%AB%D5%B6-%D5%BF%D5%A5%D5%BD%D5%A1%D5%B6%D5%B5%D5%B8%D6%82%D5%A9%D5%A5%D6%80%D5%A8/763-recorded-live-from-armenia%2C-ararat%2C-argavand-on-my-iphone-on-06-12-15-at-14-17-gmt-4) [↑](#footnote-ref-7)
8. <http://www.epress.am/2015/12/07/%D5%A8%D5%B6%D5%BF%D6%80%D5%A1%D5%BF%D5%A5%D5%B2%D5%A1%D5%B4%D5%A1%D5%BD%D5%B8%D6%82%D5%B4-%D5%AE%D5%A5%D5%AE%D5%AB-%D5%A5%D5%B6-%D5%A5%D5%B6%D5%A9%D5%A1%D6%80%D5%AF%D5%A5%D5%AC-%C2%AB%D5%AA%D5%A1.html> [↑](#footnote-ref-8)
9. <http://www.azatutyun.am/content/article/27410164.html> [↑](#footnote-ref-9)
10. <http://transparency.am/hy/news/view/1214> [↑](#footnote-ref-10)